HMS Exeter (D89)

HMS Exeter (viirinumero D89) oli Britannian kuninkaallisen laivaston tyypin 42 ohjushävittäjä.

 Valmistus 

Alus tilattiin Swan Hunterilta Wallsendistä, missä köli laskettiin 22. heinäkuuta 1976 toisen tilaussarjan ensimmäisenä aluksena. Se oli ensimmäinen, jolle asennettiin tyyppien 1022, 992Q ja 1006 tutkat. Alus laskettiin vesille 25. huhtikuuta 1978 kumminaan Lady Joan Mulley ja otettiin palvelukseen 19. syyskuuta 1980.Gardiner, Robert s. 510

 Palvelus 
Palvelukseen otettaessa alus sijoitettiin lippulaivaksi 5. hävittäjälaivueeseen, joka oli perustettu tyypin 42 hävittäjien toisen ja kolmannen sarjan aluksille. Alus oli ensimmäiset vuotensa koeajoissa ja miehistökoulutuksessa, minä aikana se vieraili Espanjassa, Gibraltarilla, Ranskassa ja Skandinaviassa. Helmikuussa 1982 alus lähti Länsi-Intiaan asejärjestelmätesteihin ja Belizeen vartiolaivaksi. Länsi-Intiassa aluksen miehistö harjoitteli ilmapuolustusta ilmavoimien Harriereiden kanssa ja maa-ammuntoja maavoimien tulenjohtajien kanssa.Marriot 1986 s. 100-103

Falklandin sodan alkaessa alus oli Karibialla, josta se lähti 6. toukokuuta Antiquasta Falklandille HMS Sheffieldin tuhouduttua. Alus saapui 14. toukokuuta Ascensionille, missä se oli vain tunteja. Alus liittyi 21. toukokuuta lentotukialusosastoon, kun maihinnousu San Carlokselle oli alkanut.

Alus suojasi maihinnousualuetta, kun se havaitsi 30. toukokuuta Argentiinan ilmavoimien kaksi Etendardia ja neljä A-4C Skyhawkia.Aluksen miehistö laukaisi kolme Sea  Darts -ohjusta, jotka pudottivat kaksi Skyhawkia. Kesäkuun alun se valvoi Port Stanleyn edustalla, kun yritettiin ampua alas tukikohdassa öisin käyvä Hercules. Toisena yrityksenä oli saada paikannettua rannikkopuolustuksen Exocet-asemat, mikä oli myös tuloksetonta.

Alus oli 7. kesäkuuta suojaamassa San Carloksen sillanpäätä, kun sen miehistö ampui alas toisen korkealla lentäneen tiedustelulennolla olleen Learjet 35A:n. Kolme päivää myöhemmin alus osallistui SBS-operaatioon. Alus vapautui 12. kesäkuuta San Carloksesta, kun HMS Cardiff vapautti sen palaamaan lentotukialusosastoon. Alus oli korjausalus Stena Seaspreadin kyljessä kolme päivää huollettavana, jolloin vaihdettiin muun muassa yksi moottoreista.

Alus lähti 7. heinäkuuta Cardiffin kanssa sotatoimialueelta ja saapui 28. heinäkuuta Portsmouthiin, missä se siirrettiin telakalle huollettavaksi. Kahdeksan viikon aikana alukselle asennettiin muun muassa uudet 20 ja 30 millimetrin ilmatorjuntatykit. Telakalta vapauduttuaan aluksen miehistö oli koulutettavana merellä kaksi viikkoa Portlandissa ja sotaharjoitukseen Pohjois-Atlantilla.

Tammikuussa 1983 alus lähti Cardiffin kanssa Etelä-Atlantille, mutta konevika pakotti aluksen hakeutumaan Gibraltarille huoltoon muutamaksi päiväksi. Falklandilla alukset olivat viisi kuukautta, minkä jälkeen ne lähtivät paluumatkalle. Alukset saapuivat Britteinsaarille 17. kesäkuuta. Alus teki heinäkuun alussa viikon vierailun Pool of Londoniin, minkä jälkeen se osallistui Pohjanmerellä Priory-harjoitukseen. Harjoituksen jälkeen alus vieraili Kanaalin saarilla ja Hampurissa ennen paluuta Portsmouthiin, missä se siirrettiin huollettavaksi vuoden loppuun.

Vuoden 1984 alun alus oli telakoinnin jälkeisissä koeajoissa ja miehistökoulutuksessa. Huhtikuun lopulla alus lähti Etelä-Atlantille viideksi kuukaudeksi Falklandin vartiolaivaksi.

Alus osallistui 1991 operaatio Granbyyn Persianlahden sodassa, jolloin sen päällikkönä oli Nigel Essenhigh. Aluksen tehtävänä oli suojata Irakin maajoukkoja tulittavia Yhdysvaltain laivaston taistelulaivoja. 

Se osallistui 2007 Newquayssa Falklandin sodan 25-vuotismuistotilaisuuteen viimeisenä edelleen palveluksessa olevana sotaan osallistuneena sotalaivana. Alus siirrettiin 30. heinäkuuta 2008 Portsmouthissa reserviin ennen kuin se poistettiin palveluksesta 27. toukokuuta 2009. Alus oli vuoden 2010 alussa edelleen koulutusproomuna uusien hinaajien miehistön koulutuksessa. Aluksen hylky huutokaupattiin 28. maaliskuuta 2011 ja hinattiin Leayl Ship Recyclingille Turkkiin 23. syyskuuta.

 Lähteet 

 Viitteet 

Luokka:Kuninkaallisen laivaston tyypin 42 hävittäjät
Luokka:Swan Hunterin valmistamat alukset
luokka:Yhdistyneen kuningaskunnan Falklandin sodan sotalaivat
Luokka:Yhdistyneen kuningaskunnan Persianlahden sodan sotalaivat
Luokka:Yhdistyneen kuningaskunnan kylmän sodan hävittäjät